**ELŐTERJESZTÉS**

**Szombathely Megyei Jogú Város Közgyűlésének április havi rendes ülésére**

**Javaslat az önkormányzati forrásátadásról szóló 47/2013.(XII.4.) önkormányzati rendelet módosítására**

Szombathely Megyei Jogú Város Önkormányzata Közgyűlése az önkormányzati forrásátadásról szóló 47/2013.(XII.4.) önkormányzati rendelete (a továbbiakban: Rendelet) az önkormányzati támogatások biztosításának rendjét szabályozza. A Rendelet 3. §-a szerint a támogatást igénylő szervezetnek az igény benyújtását megelőzően regisztrálni kell az Önkormányzat hivatalos honlapján található „Önkormányzati Támogatások Rendszere” elnevezésű felületen keresztül. A regisztrációt évente, január 31. napjáig meg kell újítani.

A regisztráció megújításkor a szervezet áttekinti a megadott adatait, mellékeli 30 napnál nem régebbi bírósági kivonatát, hatályos alapító okiratát/alapszabályát, és a hivatalos képviselő aláírásmintáját tartalmazó hiteles dokumentumot.

A Jogi és Társadalmi Kapcsolatok Bizottsága, valamint a Civil Fórum javasolta a regisztrációs folyamat egyszerűsítését. Javasolták, amennyiben a szervezet adataiban az előző évhez viszonyítva változás nem történt, legyen elegendő egy erről szóló nyilatkozat feltöltése.

A regisztráció megújítás egyszerűsítéséhez szükséges a Rendelet és az elektronikus felület módosítása is. Az elektronikus felület módosítása a rendeletmódosítás elfogadásával egyidejűleg elvégezhető. Fentiekre hivatkozva javaslom a Rendelet ilyen irányú módosítását. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. A rendelet-módosítás, az előzetes hatásvizsgálat és az indokolás az előterjesztés 1-3. számú mellékletét képezi.

Kérem a Tisztelt Közgyűlést, hogy a rendelet-módosítás tervezetét megtárgyalni, és a rendeletet megalkotni szíveskedjék.

**Szombathely, 2019. április „ ”**

**/ : Dr. Puskás Tivadar : /**